[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.12.2007

COM(2007) 817 τελικό

2005/0283 (COD)

Αναθεωρημένη πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την προώθηση καθαρών και ενεργειακώς αποδοτικών οχημάτων οδικών μεταφορών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο κατάρτισης της πρότασης

- Λόγοι και στόχοι της πρότασης

Στη Λευκή Βίβλο που εξέδωσε το 2001 η Επιτροπή σχετικά με την ευρωπαϊκή πολιτική μεταφορών με ορίζοντα το έτος 2010 [COM(2001) 370: «Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών»] επισημαινόταν η ανάγκη λήψης περαιτέρω μέτρων για την αντιμετώπιση των εκπομπών από τις μεταφορές και αναφερόταν ότι η Επιτροπή επιθυμούσε να ενθαρρύνει την ανάπτυξη αγοράς για «καθαρά οχήματα». Στην ενδιάμεση ανασκόπηση της Λευκής Βίβλου [COM(2006) 314: «Η Ευρώπη σε συνεχή κίνηση - Βιώσιμη κινητικότητα στην ήπειρό μας»] εξαγγελλόταν ότι η ΕΕ θα τονώσει την φιλική προς το περιβάλλον καινοτομία, μεταξύ άλλων, με διαδοχικά πρότυπα Euro για τα οδικά οχήματα και την με την προώθηση των καθαρών οχημάτων μέσω των δημοσίων προμηθειών.

Στην Πράσινη Βίβλο σχετικά με την ενεργειακή απόδοση [COM(2005) 265: «Για την ενεργειακή απόδοση ή περισσότερα αποτελέσματα με λιγότερα μέσα»] προτάθηκαν συγκεκριμένες δράσεις, όπως δημόσιες προμήθειες λιγότερο ρυπογόνων και ενεργειακώς αποδοτικότερων οχημάτων, ούτως ώστε να δημιουργηθεί αγορά για αυτά τα είδη οχημάτων. Στο επόμενο σχέδιο δράσης [COM(2006) 545: «Σχέδιο δράσης για την ενεργειακή απόδοση: Αξιοποίηση του δυναμικού»] επιβεβαιώθηκε ότι η Επιτροπή θα εξακολουθήσει να καταβάλλει προσπάθειες ανάπτυξης αγορών για καθαρότερα, ευφυέστερα, ασφαλέστερα και υψηλής ενεργειακής απόδοσης οχήματα μέσω των δημόσιων προμηθειών.

Είναι σημαντικό το δυναμικό μείωσης της ενεργειακής κατανάλωσης και των εκπομπών CO2 και ρύπων από τα οχήματα. Ωστόσο, η σε ευρεία κλίμακα υιοθέτηση στην αγορά τεχνολογιών με καλύτερες επιδόσεις παρεμποδίζεται συχνά από το υψηλό αρχικό κόστος και, κατά συνέπεια, την ανεπαρκή ζήτηση από τους καταναλωτές.

Εξάλλου, οι κατασκευαστές δεν πρόκειται να παράγουν ειδικές σειρές οχημάτων για να ανταποκριθούν μόνον σε κίνητρα τοπικής ή εθνικής εμβέλειας που αποσκοπούν στη βελτίωση της ενεργειακής απόδοσης ή στη μείωση των εκπομπών ρύπων.

Απαιτείται συνεπώς δράση σε κοινοτικό επίπεδο, ώστε να ενθαρρυνθούν οι επενδύσεις που απαιτούνται για την παραγωγή οχημάτων που είναι ενεργειακώς αποδοτικότερα και ρυπαίνουν λιγότερο. Η συνακόλουθη αυξημένη ζήτηση θα δημιουργήσει εν συνεχεία αγορές επαρκούς μεγέθους καθώς και οικονομίες κλίμακας που είναι αναγκαίες ώστε η βιομηχανική παραγωγή να επεκταθεί σε μεγάλες σειρές.

Ο στόχος της παρούσας πρότασης είναι να προωθήσει τη διείσδυση στην αγορά καθαρών και ενεργειακώς αποδοτικών οχημάτων και, κατά τον τρόπο αυτό, να συμβάλει στην ενεργειακή απόδοση στις μεταφορές με τη μείωση της κατανάλωσης καυσίμων, την προστασία του κλίματος λόγω του περιορισμού των εκπομπών CO2 και τη βελτίωση της ποιότητας του ατμοσφαιρικού αέρα λόγω της μείωσης των εκπομπών ρύπων. Αυτό αφορά ιδίως τα μεγάλα οικιστικά συγκροτήματα και ζώνες που έχουν δυσκολία να εκπληρώσουν τις απαιτήσεις της οδηγίας για την ποιότητα του ατμοσφαιρικού αέρα (οδηγία 96/62/ΕΚ για την ποιότητα του ατμοσφαιρικού αέρα και οδηγία 1999/30/ΕΚ σχετικά με τις οριακές τιμές ρύπων στον αέρα του περιβάλλοντος).

Στις 21 Δεκεμβρίου 2005, η Επιτροπή είχε υποβάλει πρόταση για οδηγία σχετικά με την προώθηση καθαρών οχημάτων οδικών μεταφορών μέσω των προμηθειών από το δημόσιο τομέα [COM(2005) 634]. Η πρόταση αυτή επικεντρωνόταν στα βαρέα οχήματα και προέβλεπε ότι κατά τις προμήθειες για υπηρεσίες δημοσίων μεταφορών θα έπρεπε να προβλέπεται υποχρεωτικώς ορισμένη ποσόστωση (25%) για «βελτιωμένα φιλικά για το περιβάλλον οχήματα» (EEV) σύμφωνα με το πρότυπο που ορίζεται στην κοινοτική νομοθεσία σχετικά με τις εκπομπές ρύπων.

Το Συμβούλιο και το Ευρωπαϊκό Κοινοβούλιο, σε πρώτη ανάγνωση, υποστήριξαν τους στόχους αυτούς, αλλά πρότειναν ευρύτερη προσέγγιση, τόσο όσον αφορά τα είδη των οχημάτων που θα καλύπτονται όσο και τους στόχους, στους οποίους, πέραν της μείωσης των εκπομπών ρύπων, θα πρέπει να συμπεριληφθεί βελτίωση της ενεργειακής απόδοσης και μείωση των εκπομπών CO2. Η Επιτροπή Περιβάλλοντος, Δημόσιας Υγείας και Ασφάλειας των Τροφίμων του Ευρωπαϊκού Κοινοβουλίου ενέκρινε, στις 21 Ιουνίου 2006, νομοθετικό ψήφισμα με το οποίο απορρίφθηκε η πρόταση της Επιτροπής.

Το Ευρωπαϊκό Συμβούλιο, κατά τη σύνοδό του στις 8-9 Μαρτίου 2007 στις Βρυξέλλες, τόνισε ότι η ΕΕ είναι αποφασισμένη να μετατρέψει την Ευρώπη σε οικονομία υψηλής ενεργειακής απόδοσης και χαμηλών εκπομπών θερμοκηπιακών αερίων. Η Επιτροπή, στην ανακοίνωσή της σχετικά με τη νέα κοινοτική στρατηγική για τη μείωση των εκπομπών CO2 από τα αυτοκίνητα [COM(2007) 19], προανήγγειλε πρόσθετα νομοθετικά μέτρα για τη μείωση των εκπομπών CO2. Η προώθηση της προμήθειας καθαρών και ενεργειακώς αποδοτικών οχημάτων μπορεί να συμβάλει στην επίτευξη των στόχων αυτών.

Για τον λόγο αυτό, στην Πράσινη Βίβλο για τις αστικές μεταφορές [COM(2007) 551: «Διαμόρφωση νέας παιδείας αστικής κινητικότητας»], η Επιτροπή προανήγγειλε αναθεωρημένη πρόταση σχετικά με «πράσινες» δημόσιες προμήθειες οδικών οχημάτων. Η Επιτροπή ανέφερε ότι «πιθανή προσέγγιση θα μπορούσε να βασισθεί στην ενσωμάτωση του εξωτερικού κόστους με τη χρήση, ως κριτήριο ανάθεσης της σύμβασης πέραν της τιμής των οχημάτων, του κόστους της ενεργειακής κατανάλωσης, των εκπομπών CO2 και των ρυπογόνων εκπομπών που συνδέονται με τη λειτουργία των οχημάτων που θα αποτελέσουν αντικείμενο των συμβάσεων. Επιπλέον, η δημόσια σύμβαση θα μπορούσε να δίνει προτεραιότητα στα νέα ευρωπαϊκά πρότυπα Euro. Η έγκαιρη χρήση καθαρότερων οχημάτων θα μπορούσε να βελτιώσει την ποιότητα του αέρα στις αστικές περιοχές».

Η Πράσινη Βίβλος για τις Αστικές Μεταφορές επίσης δηλώνει την υποστήριξη των αμέσως ενδιαφερομένων κατά τη διάρκεια της δημόσιας διαβούλευσης για την είσοδο στην αγορά καθαρών και ενεργειακώς αποδοτικών οχημάτων με πράσινες δημόσιες προμήθειες. Σημαντικό καθαρό οικονομικό όφελος μπορεί να αποκτηθεί με την προταθείσα διαδικασία τόσο για τους χρήστες των οχημάτων όσο και για την κοινωνία.

Η παρούσα οδηγία αναμένεται ότι μακροπρόθεσμα θα επιφέρει μείωση του κόστους των καθαρών και ενεργειακώς αποδοτικών οχημάτων, μέσω των οικονομιών κλίμακας, την ευρύτερη εξάπλωση αυτών των τεχνολογιών και τη γενική βελτίωση των περιβαλλοντικών επιδόσεων όλου του στόλου οχημάτων.

- Γενικό πλαίσιο

Στην ανακοίνωση της Επιτροπής, της 9ης Φεβρουαρίου 2005, προς το Ευρωπαϊκό Κοινοβούλιο και το Συμβούλιο με θέμα «επανεξέταση της στρατηγικής της Ευρωπαϊκής Ένωσης για την αειφόρο ανάπτυξη» [COM(2005) 37] αναφέρεται η ανάπτυξη καθαρότερων οχημάτων και η διαχείριση της κυκλοφορίας σε αστικές περιοχές και ενθαρρύνονται οι δημόσιες προμήθειες ως μέσο για την προώθηση των οικολογικών καινοτομιών.

Στην πρόταση της Επιτροπής για ενεργειακή πολιτική της ΕΕ [COM(2007) 1: «Ενεργειακή πολιτική για την Ευρώπη»] προτάθηκε να αναλάβει η ΕΕ τη δέσμευση να επιτύχει μέχρι το 2020 μείωση των θερμοκηπιακών αερίων κατά τουλάχιστον 20% σε σύγκριση προς το 1990. Προτάθηκαν ως δεσμευτικοί στόχοι για την ΕΕ μέχρι το 2020 να βελτιωθεί περαιτέρω η ενεργειακή απόδοση κατά 20%, να ανέλθει σε 20% το μερίδιο των ανανεώσιμων πηγών και σε 10% το μερίδιο των βιοκαυσίμων στην αγορά των καυσίμων κίνησης, ώστε, μεταξύ άλλων, να βελτιωθεί η ασφάλεια του ενεργειακού εφοδιασμού με τη διαφοροποίηση του μείγματος καυσίμων.

Η ομάδα υψηλού επιπέδου για την ανταγωνιστικότητα, την ενέργεια και το περιβάλλον, στην έκθεσή της της 27ης Φεβρουαρίου 2007, συνέστησε «να λαμβάνονται υπόψη στις προμήθειες του ιδιωτικού και δημόσιου τομέα οι δαπάνες καθ’ όλη τη διάρκεια ζωής των προϊόντων με έμφαση στην ενεργειακή απόδοση. Τα κράτη μέλη και η ΕΕ πρέπει να καταρτίσουν και να δημοσιεύσουν κατευθυντήριες γραμμές για τις δημόσιες αγορές σχετικά με τον τρόπο μετάβασης από τους μειοδοτικούς διαγωνισμούς σε περισσότερο αειφόρα ενδιάμεσα προϊόντα, σύμφωνα με τις οδηγίες για τις δημόσιες προμήθειες.»

Η πρόταση αυτή ανταποκρίνεται στις επιθυμίες του Συμβουλίου, του Κοινοβουλίου και των άμεσα ενδιαφερομένων να προωθηθούν τα καθαρά και ενεργειακώς αποδοτικά οχήματα, καθώς και στις συστάσεις των κρατών μελών και των ενδιαφερομένων για τεχνολογικώς αμερόληπτη προσέγγιση, συμβάλλει δε στις προτεραιότητες που καθορίζονται στο πλαίσιο της στρατηγικής της Λισαβόνας.

- Υφιστάμενες διατάξεις στο πεδίο που καλύπτει η πρόταση

Με τη νομοθεσία της ΕΕ έχουν ρυθμιστεί κανονιστικά οι εκπομπές των οχημάτων μέσω των καλούμενων προτύπων «Euro», των οποίων οι οριακές τιμές έχουν καταστεί αυστηρότερες με την πάροδο των ετών. Το πλέον πρόσφατο πρότυπο που εφαρμόζεται είναι το Euro 4 για τα επιβατικά αυτοκίνητα και τα ελαφρά οχήματα, που ισχύει από τον Ιανουάριο του 2005. Το Euro 5 για τα επιβατικά αυτοκίνητα και ελαφρά οχήματα θα αρχίσει να ισχύει το 2009, και το Euro 6 το 2014. Το πρότυπο Euro IV για τα βαρέα οχήματα έχει αρχίσει να ισχύει από τον Οκτώβριο του 2005, το Euro V θα αρχίσει να ισχύει το 2008, ενώ η Επιτροπή καταρτίζει πρόταση για το επόμενο πρότυπο Euro VI. Η επιλογή των πλέον πρόσφατων προτύπων Euro στις δημόσιες προμήθειες θα μπορούσε να διευκολύνει τη διείσδυση καθαρών οχημάτων στην αγορά.

Τα αποτελέσματα των μέτρων στα επίπεδα ρύπανσης από τις μεταφορές ήταν σημαντικά. Οι εκπομπές των διαφόρων ρύπων που υπόκεινται σε ρυθμίσεις έχουν μειωθεί κατά μέσον όρο 20% έως και 50% από το 1995. Αναμένεται περαιτέρω μείωσή τους ώστε μέχρι το 2020 [Μοντελοποίηση CAFE (Clean Air For Europe – Καθαρός αέρας για την Ευρώπη), 2005] να κατέλθουν στο 25-50% των επιπέδων του 2000.

Σε πολλά μέρη όμως η ποιότητα του ατμοσφαιρικού αέρα εξακολουθεί να μην πληροί τις νομοθετικές απαιτήσεις των οδηγιών της ΕΕ. Προβληματική είναι η τήρηση των οριακών τιμών για τα αιωρούμενα σωματίδια, οι οποίες τέθηκαν σε ισχύ από τον Ιανουάριο του 2005, το ίδιο δε αναμένεται ότι μπορεί να συμβεί και μελλοντικά όταν, τον Ιανουάριο του 2010, μειωθούν οι οριακές τιμές για το υποξείδιο του αζώτου.

Αυξάνεται ο αριθμός των πόλεων όπου επιβάλλονται περιορισμοί στην ελεύθερη κυκλοφορία των οχημάτων προκειμένου να μειωθούν οι εκπομπές. Η επίσπευση της καθιέρωσης καθαρότερων οχημάτων θα μπορούσε να βοηθήσει τους δημόσιους οργανισμούς να ανταποκριθούν στις υποχρεώσεις που προκύπτουν από τις οδηγίες για την ποιότητα του ατμοσφαιρικού αέρα και να υποστηρίξουν την αειφόρο κινητικότητα στις αστικές περιοχές.

- Συνέπεια προς άλλες πολιτικές και στόχους της Ένωσης

Η παρούσα πρόταση είναι συμπληρωματική των μέτρων της ΕΕ σχετικά με τα πρότυπα εκπομπής ρύπων, τη μείωση της εκπομπής CO2 με την καθιέρωση ορίων για τους στόλους, την επισήμανση, τα φορολογικά μέτρα, καθώς και για την προώθηση της καθιέρωσης στην αγορά των εναλλακτικών καυσίμων, όπως λόγου χάρη τα βιοκαύσιμα, και θα συμβάλει στην επίτευξη των στόχων που έχουν τεθεί για συνολική βελτίωση της ενεργειακής απόδοσης.

Η νέα στρατηγική της Κοινότητας σχετικά με τις εκπομπές CO2 από τα αυτοκίνητα περιγράφηκε σε αδρές γραμμές σε ανακοίνωση που εξέδωσε το Φεβρουάριο του 2007 η Επιτροπή [COM(2007) 19]. Με νομοθετικό πλαίσιο πρέπει να εξασφαλιστεί η επίτευξη του στόχου των 120 g CO2/km, ως αποτέλεσμα συνδυασμού τεχνολογικών βελτιώσεων των οχημάτων και αύξησης της χρήσης βιοκαυσίμων. Ο τρίτος πυλώνας της κοινοτικής στρατηγικής για τη μείωση των εκπομπών CO2 από τα αυτοκίνητα συνίσταται στην αξιοποίηση φορολογικών μέτρων για την προώθηση της χρήσης επιβατικών αυτοκινήτων που θα εκπέμπουν λιγότερο διοξείδιο του άνθρακα. Σύμφωνα με τη σχετική πρόταση οδηγίας της Επιτροπής [COM(2005) 261], τα τέλη ταξινόμησης και τα ετήσια τέλη κυκλοφορίας θα πρέπει τουλάχιστον εν μέρει να βασίζονται σε εκπομπές CO2. Επιπλέον, στους χώρους πώλησης οχημάτων πρέπει να παρέχονται στους καταναλωτές πληροφορίες σχετικά με τις εκπομπές CO2 και η Επιτροπή εξετάζει το ενδεχόμενο αναθεώρησης της οδηγίας σχετικά με την ενημέρωση των καταναλωτών για την απόδοση των καυσίμων και τις εκπομπές CO2, ώστε να βελτιωθεί η αποτελεσματικότητα της επισήμανσης των οχημάτων. Η παρούσα πρόταση για την προώθηση οχημάτων χαμηλών εκπομπών CO2 μέσω των δημοσίων προμηθειών θα ενισχύσει τα άλλα μέτρα που ήδη εφαρμόζονται.

Η συμβολή των τεχνολογιών ευφυών οχημάτων στην καθαρότερη και αποτελεσματικότερη κινητικότητα [COM(2007) 541] θα μπορούσε να ενισχυθεί με την υποστήριξη των καθαρών και ενεργειακώς αποδοτικών οχημάτων μέσω των δημόσιων προμηθειών.

Η βελτίωση των συμβατικών τεχνολογιών οχημάτων και η ανάπτυξη των εναλλακτικών τεχνολογιών οχημάτων έχουν ενισχυθεί με κοινοτική χρηματοδότηση στο πλαίσιο των προγραμμάτων πλαισίων έρευνας και τεχνολογικής ανάπτυξης και των Διαρθρωτικών Ταμείων και έχουν προωθηθεί από την Επιτροπή με δράσεις για τα εναλλακτικά καύσιμα και οχήματα, όπως λόγου χάρη για τα βιοκαύσιμα, το φυσικό αέριο, το υγραέριο (LPG), οχήματα κινούμενα με ηλεκτρικούς κινητήρες, υβριδικά (κινητήρας καύσης/ηλεκτρικός κινητήρας) οχήματα και οχήματα κινούμενα με υδρογόνο/κυψέλες καυσίμων.

Η προώθηση των καθαρών και ενεργειακώς αποδοτικών οχημάτων μέσω των προμηθειών για υπηρεσίες δημοσίων μεταφορών, που θα ενισχυθεί με την παρούσα πρωτοβουλία, θα επισπεύσει την ανάπτυξη της αγοράς γι’ αυτές τις τεχνολογίες και θα συμβάλει στην εξοικονόμηση ενέργειας, στη προστασία του περιβάλλοντος και στη βελτίωση της ποιότητας του ατμοσφαιρικού αέρα. Τούτο θα μπορούσε να επιφέρει ανταγωνιστικά πλεονεκτήματα στις διεθνείς αγορές για υπηρεσίες δημοσίων μεταφορών.

2. Διαβούλευση με τα ενδιαφερόμενα μέρη και εκτιμηση αντικτυπου

- Διαβούλευση με τα ενδιαφερόμενα μέρη

Μέθοδοι διαβούλευσης, κύριοι τομείς που στοχεύθηκαν και γενικά χαρακτηριστικά των συμμετεχόντων

Η Επιτροπή είχε διαβουλεύσεις με άμεσα ενδιαφερόμενους και τα κράτη μέλη σχετικά με μέτρα που είναι δυνατόν να προωθήσουν την ανάπτυξη καθαρών και ενεργειακώς αποδοτικών οχημάτων και τη διείσδυσή τους στην αγορά.

Στο πλαίσιο μελετών εμπειρογνωμόνων σχετικά με τις διαφορετικές προσεγγίσεις για την παρούσα νομοθετική πρωτοβουλία πραγματοποιήθηκαν διαβουλεύσεις, οι οποίες επεκτάθηκαν στην αναθεωρημένη πρόταση. Παράλληλες ήταν οι διαβουλεύσεις εσωτερικής διυπηρεσιακής ομάδας της Επιτροπής. Πραγματοποιήθηκαν δημόσιες ακροάσεις με άμεσα ενδιαφερόμενους και εθνικούς εμπειρογνώμονες. Αναλυτικές πληροφορίες συγκεντρώθηκαν μέσω ερωτηματολογίων στο πλαίσιο των μελετών από τους εμπειρογνώμονες και μέσω δημόσιας διαβούλευσης στο Διαδίκτυο στο πλαίσιο της προετοιμασίας της Πράσινης Βίβλου για τις αστικές μεταφορές. Πραγματοποιήθηκαν επίσης διμερείς επαφές με τους άμεσα ενδιαφερόμενους, για την από κοινού αξιοποίηση των πληροφοριών και την εμβάθυνση του διαλόγου σχετικά με τις δυνητικές προσεγγίσεις.

Η αναθεωρημένη πρόταση σχετικά με την προώθηση καθαρών και ενεργειακώς αποδοτικών οχημάτων παρουσιάστηκε και συζητήθηκε στη διυπηρεσιακή ομάδα προετοιμασίας της Πράσινης Βίβλου για τις αστικές μεταφορές και σε διυπηρεσιακές ομάδες επί συναφών θεμάτων - όπως σχετικά με τις πράσινες δημόσιες προμήθειες εν γένει και τις πολιτικές για τις δημόσιες προμήθειες - καθώς και σε δημόσιες διασκέψεις όπου συμμετείχαν άμεσα ενδιαφερόμενοι.

Περίληψη απαντήσεων και τρόπος με τον οποίο λήφθηκαν υπόψη οι απαντήσεις

Η ομάδα υψηλού επιπέδου CARS 21 της Επιτροπής υποστήριξε την πρωτοβουλία της Επιτροπής για την προώθηση καθαρών και ενεργειακά αποδοτικών οχημάτων, υπό την προϋπόθεση ότι θα ακολουθηθεί προσέγγιση τεχνολογικά αμερόληπτη και βασιζόμενη στις επιδόσεις

Σε όλα τα στάδια της διαβούλευσης υποστηρίχθηκε η πρόταση για προώθηση των καθαρών και ενεργειακώς αποδοτικών οχημάτων μέσω των δημόσιων προμηθειών. Η συμπερίληψη του εξωτερικού κόστους στα κριτήρια ανάθεσης και η έγκαιρη εφαρμογή νέων προτύπων έτυχαν ευρείας υποστήριξης.

- Συγκέντρωση και αξιοποίηση της εμπειρογνωμοσύνης

Οικείοι κλάδοι επιστήμης/εμπειρογνωμοσύνης

Από τις μελέτες που εκπονήθηκαν προέκυψε ποιοτική και ποσοτική ανάλυση του αντικτύπου της εν λόγω πρωτοβουλίας μέσω ανάλυσης κόστους/οφέλους και συγκεντρώθηκαν δεδομένα για την αξιολόγηση του γενικού πλαισίου της εν λόγω πρωτοβουλίας.

Από τη μελέτη ExternE[1], το πρόγραμμα Καθαρός Αέρας για την Ευρώπη (CAFE[2]) της Επιτροπής και τη μελέτη HEATCO[3] προέκυψαν στοιχεία σχετικά με το κόστος των εκπομπών CO2, NOx, των υδρογονανθράκων εκτός μεθανίου και των αιωρουμένων σωματιδίων. Για να είναι απλουστευμένη η διαδικασία κατακύρωσης, η κοστολόγηση έγινε με τρέχουσες τιμές.

Μεθοδολογία που ακολουθήθηκε

Δύο εταιρείες παροχής συμβουλών, COWI και PriceWaterhouseCoopers, αξιολόγησαν, η καθεμία ανεξαρτήτως από την άλλη, τις διαφορετικές προσεγγίσεις για νομοθετική δράση. Τεχνοκεντρική προσέγγιση απετέλεσε τη βάση για την επιβολή συγκεκριμένων τεχνολογιών που θεωρούνται καθαρές και ενεργειακώς αποδοτικές. Τεχνολογικώς αμερόληπτες προσεγγίσεις εξέτασαν την ενσωμάτωση, στο κόστος προμήθειας οχήματος, του κόστους κατανάλωσης καυσίμου, CO2 και εκπομπών ρύπων.

Κύριοι οργανισμοί/εμπειρογνώμονες που κλήθηκαν να γνωμοδοτήσουν

Ευρωπαϊκή Ένωση Κατασκευαστών Αυτοκινήτων (ACEA), Ευρωπαϊκή Ένωση Υγραερίου (AEGPL), Ευρωπαϊκή Ένωση Προμηθευτών Κατασκευαστικών Στοιχείων Αυτοκινήτων (CLEPA), Ευρωπαϊκή Ένωση των Εταιρειών Πετρελαίου για το Περιβάλλον, την Υγεία και την Ασφάλεια κατά τη διύλιση και τη διανομή (CONCAWE), αντιπροσωπεία των πόλεων CIVITAS (Στοκχόλμη, Βρέμη, Ρότερνταμ), DEUTSCHER STÄDTETAG (Γερμανική Ένωση Δήμων και Κοινοτήτων), Ευρωπαϊκή Ένωση Παραγωγών Καυσίμων Γαλακτωμάτων (EEFMA), Ευρωπαϊκή Ένωση για τα Οχήματα Καύσης Φυσικού Αερίου (ENGVA), Ευρωπαϊκό Συμβούλιο για την Ε&Α για αυτοκίνητα (EUCAR), Ευρωπαϊκή Ομοσπονδία για τις Μεταφορές και το Περιβάλλον (T&E), Διεθνής Ένωση Δημόσιων Μεταφορών (UITP), και Ένωση Ευρωπαϊκών Βιομηχανιών (UNICE).

Η γνώμη των αντιπροσώπων των κρατών μελών ζητήθηκε στο πλαίσιο της κοινής ομάδας εμπειρογνωμόνων «Μεταφορές και Περιβάλλον».

Σύνοψη των συμβουλών που διατυπώθηκαν και αξιοποιήθηκαν

Τα κύρια συμπεράσματα ήταν ότι η παρούσα οδηγία θα μπορούσε να έχει θετικό αντίκτυπο στην αγορά καθαρών και ενεργειακώς αποδοτικών οχημάτων και στο περιβάλλον καθώς και να παράσχει στη βιομηχανία στήριξη για την ανάπτυξη καθαρών και ενεργειακώς αποδοτικών τεχνολογιών. Συστήθηκε προσέγγιση τεχνολογικά αμερόληπτη προκειμένου η βιομηχανία να έχει την ευελιξία προσαρμογής στην τεχνική και οικονομική πρόοδο.

Η εσωτερίκευση του εξωτερικού κόστους στη διαδικασία λήψης αποφάσεων για προμήθειες θεωρήθηκε ως οικονομικώς αποτελεσματική προσέγγιση η οποία θα μπορούσε να βελτιώσει τη διαφάνεια στην αγορά σχετικά με το λειτουργικό και κοινωνικό κόστος των οχημάτων οδικών μεταφορών και θα μπορούσε να προσφέρει δυνατότητες ευρύτερης εφαρμογής από υπεύθυνους διαχείρισης στόλου, εταιρικούς και ιδιωτικούς πελάτες.

Μέσα που χρησιμοποιήθηκαν για να καταστούν δημοσίως προσιτές οι συμβουλές των εμπειρογνωμόνων

Τα προπαρασκευαστικά έγγραφα συζήτησης και τα πρακτικά των συνεδριάσεων και των διασκέψεων διατέθηκαν μέσω του Διαδικτύου σε όλους τους εμπλεκόμενους οργανισμούς και στο ευρύ κοινό.

- Εκτίμηση αντίκτυπου

Οι κύριες πολιτικές επιλογές που εξετάσθηκαν ήσαν οι αυτοδεσμευτικές συμφωνίες, η διάχυση πληροφοριών και οι κανονιστικές δράσεις. Ως βάση αναφοράς για τη σύγκριση των υπολοίπων σεναρίων άσκησης πολιτικής λήφθηκε η περίπτωση να μην υιοθετηθεί καμία πολιτική .

- Οι αυτοδεσμευτικές συμφωνίες συνεπάγονται αβεβαιότητα ως προς το αποτέλεσμα και δυσκολίες κατά την αξιολόγηση της εξέλιξης και την υλοποίηση των προσπαθειών για την επίτευξη του στόχου. Πάντως αποτελούν κίνητρο προόδου για τους κατασκευαστές. Γενικότερα, αυτοδεσμευτική πρωτοβουλία θα ήταν δυνατόν να περιλαμβάνει μέρος μόνον των δημόσιων φορέων και των μεταφορέων, πράγμα που θα σήμαινε ότι ο συνολικός αντίκτυπος στην αγορά θα ήταν πολύ μικρότερος σε σύγκριση με γενικευμένη υποχρέωση. Πρόβλημα θα μπορούσε επίσης να προκύψει εάν οχήματα που ανταποκρίνονται σε πρωτοβουλία προμήθειας δεν προσφέρονται από κατασκευαστές σε ολόκληρη την ΕΕ. Δεδομένου ότι ο στόχος της πολιτικής εν προκειμένω είναι να ενισχυθεί η αγορά για καθαρά και ενεργειακώς αποδοτικά οχήματα οδικών μεταφορών, δεν φαίνεται αποτελεσματική η σύναψη νέας αυτοδεσμευτικής συμφωνίας με την αυτοκινητοβιομηχανία. Αυτοδεσμευτικός μηχανισμός θα συνεπαγόταν εκστρατεία ενημέρωσης και επηρεασμού με σκοπό τον προσανατολισμό των αποφάσεων προμηθειών.

- Διάχυση πληροφοριών για τη χρησιμοποίηση περιβαλλοντικών κριτηρίων στη διαδικασία προμήθειας οχημάτων: αυτή η πολιτική επιλογή δεν θα περιλάμβανε άμεσες απαιτήσεις. Ωστόσο, πρέπει να οργανωθεί η διάχυση πληροφοριών και γνώσεων και η ΕΕ είναι σε θέση να παρέχει πληροφορίες στα κράτη μέλη. Η πρόσβαση σε πληροφορίες θα διευκολύνει τους δημόσιους φορείς να λάβουν υπόψη τους περιβαλλοντικά κριτήρια κατά την ανάθεση συμβάσεων και την προμήθεια οχημάτων. Η διαθεσιμότητα πληροφοριών σχετικά με τα τεχνικά χαρακτηριστικά και το πρόσθετο οικονομικό κόστος θα βοηθήσει στη λήψη αποφάσεων για την προμήθεια οχημάτων. Θα μπορούσε να βοηθήσει στην υπέρβαση εμποδίων λόγω έλλειψης γνώσεων και στην αύξηση της προμήθειας καθαρών οχημάτων από τον δημόσιο τομέα.

- Ρητή απαίτηση να λαμβάνονται υπόψη στις δημόσιες προμήθειες οδικών οχημάτων η κατανάλωση ενέργειας, το CO2 και οι εκπομπές ρύπων .

Αναλύθηκαν διάφορες προσεγγίσεις για νομοθετική πρωτοβουλία προώθησης καθαρών και ενεργειακώς αποδοτικών οχημάτων οδικών μεταφορών: τεχνολογικά αμερόληπτες προσεγγίσεις βασιζόμενες στην ένταξη του κόστους ενέργειας και ρύπων στις αποφάσεις προμηθειών ή σε υφιστάμενο πρότυπο εκπομπών· προσέγγιση με τεχνολογικό προσανατολισμό βασιζόμενη σε επιλεγμένες τεχνολογίες.

Συμπέρασμα

Από την εκτίμηση του αντικτύπου προέκυψε ότι είναι δυνατόν να αναμένεται θετικός αντίκτυπος στο περιβάλλον και στην ανταγωνιστικότητα της ευρωπαϊκής βιομηχανίας. Το μεγαλύτερο οικονομικό όφελος θα μπορούσε να προκύψει από την υποχρεωτική συμπερίληψη του εξωτερικού κόστους ως κριτηρίου κατακύρωσης σε όλες τις αποφάσεις προμήθειας. Οι ιδιοκτήτες οχημάτων θα μπορούν άμεσα να ωφελούνται από την μακροπρόθεσμη εξοικονόμηση ενέργειας, η οποία μακράν θα υπερβαίνει τυχόν υψηλότερη τιμή των οχημάτων. Το πρόσθετο όφελος για την κοινωνία θα προκύψει από την αποφυγή εκπομπών CO2 και ρύπων.

3. Τα νομικά στοιχεία της πρότασης

- Περίληψη της προτεινόμενης δράσης

Το λειτουργικό κόστος καθ’ όλη τη διάρκεια ζωής για κατανάλωση ενέργειας, εκπομπές CO2 και ρύπων πρέπει να περιλαμβάνεται στα κριτήρια κατακύρωσης για όλες τις προμήθειες οχημάτων οδικών μεταφορών από τις δημόσιες αρχές και από επιχειρήσεις που παρέχουν υπηρεσίες κατόπιν σύμβασης με δημόσια αρχή, καθώς και για όλες τις προμήθειες οχημάτων οδικών μεταφορών για την παροχή υπηρεσιών δημοσίων συγκοινωνιών στο πλαίσιο κάθε είδους αδειών από δημόσια αρχή. Ως «λειτουργικό κόστος καθ’ όλη τη διάρκεια ζωής » νοείται η χρηματική αξία της ενεργειακής κατανάλωσης, των εκπομπών CO2 και των εκπομπών ρύπων που συνδέονται με τη λειτουργία των προς προμήθεια οχημάτων, αξία που υπολογίζεται σύμφωνα με τη μεθοδολογία που ορίζεται στην παρούσα οδηγία.

- Νομική βάση

Άρθρο 175 παράγραφος 1 της συνθήκης για την ίδρυση της Ευρωπαϊκής Κοινότητας.

- Αρχή της επικουρικότητας

Η αρχή της επικουρικότητας εφαρμόζεται στο βαθμό που η πρόταση δεν εμπίπτει στην αποκλειστική αρμοδιότητα της Κοινότητας.

Πολιτικές για την προώθηση πράσινων δημοσίων προμηθειών και ενεργειακώς αποδοτικότερων και καθαρότερων οχημάτων έχουν ήδη υιοθετηθεί σε ορισμένα μέρη, σε τοπικό, περιφερειακό και εθνικό επίπεδο. Ωστόσο, δράσεις σε αυτά τα επίπεδα και μόνον ενέχουν τον κίνδυνο κατακερματισμού της εσωτερικής αγοράς και είναι δυνατόν να επιφέρουν υψηλό κόστος και να αποτρέψουν τις οικονομίες κλίμακας. Η αυτοκινητοβιομηχανία είναι εξάλλου απίθανο να παραγάγει ειδικές παραλλαγές μοντέλων για να ανταποκριθεί σε περιορισμένη ζήτηση στην αγορά. Η αυτοκινητοβιομηχανία παράγει για την άκρως ενοποιημένη αγορά όλης της ΕΕ. Για να υποστηριχθεί η ανάπτυξη αγορών καθαρών και ενεργειακώς αποδοτικών οχημάτων είναι, κατά συνέπεια, αναγκαία η εναρμόνιση σε επίπεδο ΕΕ, ώστε να δημιουργηθεί οικονομικώς πρόσφορο πλαίσιο για τη βιομηχανία.

Η ευρύτερη εφαρμογή πράσινων δημόσιων προμηθειών με βάση εναρμονισμένα κριτήρια σε επίπεδο ΕΕ θα μπορούσε να προσφέρει στην αγορά μεγαλύτερη εμπιστοσύνη για το μέλλον των καθαρών και ενεργειακώς αποδοτικών οχημάτων και, άρα, να αποτελέσει πραγματικό κίνητρο για τους κατασκευαστές οχημάτων. Με τον τρόπο αυτό θα βελτιωθεί σημαντικά η οικονομική απόδοση της παραγωγής αυτών των οχημάτων, επειδή θα επιτευχθεί η κρίσιμη μάζα που απαιτείται για τις οικονομίες κλίμακας.

Η εστίαση στις δημόσιες προμήθειες σε ευρωπαϊκό επίπεδο αποτελεί επίσης λογικό επακόλουθο της χρηματοδότησης της ανάπτυξης καθαρών και ενεργειακώς αποδοτικών οχημάτων από την Κοινότητα, χρηματοδότηση που παρέχεται από τα προγράμματα πλαίσια έρευνας και ανάπτυξης και από τα διαρθρωτικά ταμεία. Η κοινοτική χρηματοδότηση, για παράδειγμα από το Διαρθρωτικό Ταμείο και το Ταμείο Συνοχής, θα μπορούσε να αξιοποιηθεί για την προώθηση τεχνολογικών εξελίξεων σε καθαρά και ενεργειακώς αποδοτικά οχήματα για τις δημόσιες μεταφορές και για την εξασφάλιση υποδομής για τη διάθεση εναλλακτικών καυσίμων.

Από τη στιγμή που οι δημόσιοι οργανισμοί και οι ιδιωτικές επιχειρήσεις προμηθεύονται συλλογικώς καθαρά και ενεργειακώς αποδοτικά οχήματα με τους ίδιους όρους θα δημιουργηθεί σημαντικό κίνητρο για τους κατασκευαστές οχημάτων και εμπιστοσύνη στην αγορά για αυτούς τους τύπους οχημάτων, όπως αναφέρεται στην Πράσινη Βίβλο για την ενεργειακή απόδοση. Η μεγάλη προβολή των οχημάτων που εκτελούν δημόσιες μεταφορές θα μπορούσε να αποτελέσει έναυσμα για την ευρύτερη υιοθέτηση από άλλους συμμετέχοντες στην αγορά της προσέγγισης εσωτερίκευσης του εξωτερικού κόστους στις αποφάσεις προμηθειών.

Το σύνολο των προμηθειών από δημόσιους οργανισμούς αντιστοιχεί σε περίπου 16% του ΑΕΠ της ΕΕ. Το σύνολο των προμηθειών οχημάτων από τις δημόσιες αρχές κάθε έτος έχει εκτιμηθεί ότι ανέρχεται σε 110 000 επιβατικά αυτοκίνητα, 110 000 ελαφρά επαγγελματικά οχήματα, 35 000 φορτηγά και 17 000 λεωφορεία στην ΕΕ-25. Τα αντίστοιχα μερίδια στην αγορά είναι κατά κάτι χαμηλότερα από 1% για τα αυτοκίνητα, περίπου 6% για τα ελαφρά επαγγελματικά οχήματα και τα βαρέα φορτηγά και περίπου ένα τρίτο για τα λεωφορεία.

Σημαντικός αντίκτυπος στην αγορά οχημάτων μπορεί να επιτευχθεί μόνον με τη συσσώρευση δημοσίων προμηθειών μέσω εναρμονισμένων κριτηρίων σε επίπεδο ΕΕ.

Ο στόχος της προώθησης των καθαρών και ενεργειακώς αποδοτικών οχημάτων δεν μπορεί να επιτευχθεί επαρκώς από τα μεμονωμένα κράτη μέλη αλλά χρειάζεται δράση σε επίπεδο Κοινότητας, ώστε να επιτευχθεί η κρίσιμη μάζα οχημάτων που απαιτείται για την οικονομικώς αποδοτική παραγωγή από την ευρωπαϊκή βιομηχανία.

Η ενσωμάτωση του κόστους για την ενεργειακή κατανάλωση, τις εκπομπές CO2 και τις εκπομπές ρύπων κατά τη διάρκεια ζωής των οχημάτων στα κριτήρια κατακύρωσης των προμηθειών, έστω και εάν είναι υποχρεωτικά, δεν αποκλείει την προσθήκη και άλλων κριτηρίων κατακύρωσης που κρίνονται αναγκαία από τους δημόσιους οργανισμούς.

Κατά συνέπεια η παρούσα πρόταση πληροί την αρχή της επικουρικότητας.

- Αρχή της αναλογικότητας

Με την παρούσα οδηγία θεσπίζεται εναρμονισμένη μεθοδολογία για τις προμήθειες καθαρών και ενεργειακώς αποδοτικών οχημάτων για υπηρεσίες δημοσίων μεταφορών. Η εφαρμογή της οδηγίας είναι προαιρετική κατά την πρώτη φάση και καθίσταται υποχρεωτική μόνο μετά από μεταβατική περίοδο, ούτως ώστε να είναι ομαλή η καθιέρωσή της. Η εφαρμογή της μεθοδολογίας για την προμήθεια καθαρών και ενεργειακώς αποδοτικών οχημάτων δεν αποκλείει την προσθήκη και άλλων κριτηρίων κατακύρωσης που θεωρούνται αναγκαία από τους δημόσιους οργανισμούς.

Η Επιτροπή διατηρεί την αρμοδιότητα να θέτει σε ισχύ νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία.

- Επιλογή της νομικής πράξης

Προτεινόμενη νομική πράξη: οδηγία.

Η χρήση άλλου είδους νομικής πράξης δεν ενδείκνυται για τους ακόλουθους λόγους.

Η υποχρεωτική προσέγγιση για την εφαρμογή της εναρμονισμένης μεθόδου εσωτερίκευσης του εξωτερικού κόστους είναι υποχρεωτική ώστε να εξασφαλιστεί ασφάλεια δικαίου για τις προμήθειες καθαρών και ενεργειακών αποδοτικών οχημάτων και για να δημιουργηθεί το απαραίτητο κίνητρο για τους κατασκευαστές να αναπτύξουν καθαρά και ενεργειακώς αποδοτικά οχήματα υπό τις ίδιες συνθήκες για μία ευρύτερη αγορά.

4. Δημοσιονομικές Συνέπειες

Περιορισμένες δαπάνες θα προκύψουν από την υποβολή εκθέσεων σχετικά με την εφαρμογή της οδηγίας και από τη διοργάνωση συνεδριάσεων επιτροπής, στην περίπτωση αναθεώρησης των τεχνικών δεδομένων του παραρτήματος της παρούσας πρότασης.

5. Συμπληρωματικές πληροφορίες

- Ρήτρα επανεξέτασης, αναθεώρησης/ενδείξεις λήξης ισχύος

Η πρόταση περιλαμβάνει ρήτρα επανεξέτασης με διαδικασία επιτροπολογίας.

- Πίνακας συσχετισμού

Τα κράτη μέλη υποχρεούνται να κοινοποιήσουν στην Επιτροπή το κείμενο των εθνικών διατάξεων με τις οποίες μεταφέρεται η οδηγία στο δίκαιό τους, καθώς και πίνακα αντιστοιχίας των εν λόγω διατάξεων και της παρούσας οδηγίας.

- Λεπτομερής εξήγηση της πρότασης

Το άρθρο 1 ορίζεται ως σκοπός της οδηγίας.

Σύμφωνα με το άρθρο 2 απαιτείται να συμπεριλαμβάνεται το λειτουργικό κόστος κατανάλωσης ενέργειας, εκπομπών CO2 και εκπομπών ρύπων καθ’ όλη τη διάρκεια ζωής των οχημάτων ως κριτήριο κατακύρωσης για τις προμήθειες οδικών οχημάτων από τις αρμόδιες δημόσιες αρχές και από τους μεταφορείς που παρέχουν υπηρεσίες με βάση σύμβαση με δημόσια αρχή. Τα κράτη μέλη πρέπει επίσης να εξασφαλίζουν την εφαρμογή των κριτήριων αυτών σε όλες τις προμήθειες οχημάτων οδικών μεταφορών για την παροχή υπηρεσιών δημοσίων συγκοινωνιών στο πλαίσιο κάθε είδους άδειας από τις αρμόδιες δημόσιες αρχές.

Στο άρθρο 3 ορίζεται η μεθοδολογία για τον υπολογισμό του λειτουργικού κόστους της κατανάλωσης ενέργειας, εκπομπών CO2 και εκπομπών ρύπων καθ’ όλη τη διάρκεια ζωής των οχημάτων οδικών μεταφορών.

Στο άρθρο 4 προβλέπεται η προσαρμογή από επιτροπή των δεδομένων που χρησιμοποιούνται για τον υπολογισμό του λειτουργικού κόστους για την κατανάλωση ενέργειας, τις εκπομπές CO2 και τις εκπομπές ρύπων κατά την εκμετάλλευση των οχημάτων.

Στο άρθρο 5 προβλέπεται η επικούρηση από κανονιστική επιτροπή με έλεγχο από το Ευρωπαϊκό Κοινοβούλιο.

Σύμφωνα με το άρθρο 6 η Επιτροπή οφείλει να υποβάλει έκθεση σχετικά με την εφαρμογή της παρούσας οδηγίας, να αξιολογεί τα αποτελέσματά της και να προτείνει τυχόν περαιτέρω δράσεις, κατά περίπτωση.

Στα άρθρα 7, 8 και 9 περιέχονται οι συνήθεις διατάξεις σχετικά με την έναρξη ισχύος και τη μεταφορά της οδηγίας στην εθνική νομοθεσία.

2005/0283 (COD)

Αναθεωρημένη πρόταση για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την προώθηση καθαρών και ενεργειακώς αποδοτικών οχημάτων οδικών μεταφορών

(Κείμενο που παρουσιάζει ενδιαφέρον για τον ΕΟΧ )

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής[4],

τη γνώμη της Ευρωπαϊκής Οικονομικής και Κοινωνικής Επιτροπής[5],

τη γνώμη της Επιτροπής Περιφερειών[6],

αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης[7],

Εκτιμώντας τα εξής:

(1) Στο άρθρο 174 παράγραφος 1 της Συνθήκης προβλέπεται η συνετή και ορθολογική χρησιμοποίηση των φυσικών πόρων, στους οποίους συμπεριλαμβάνεται το πετρέλαιο, που καταλαμβάνει την πρώτη θέση στην ενεργειακή κατανάλωση στην Ευρώπη αλλά αποτελεί επίσης μείζονα πηγή εκπομπών ρύπων.

(2) Στην ανακοίνωσή της με τίτλο «Αειφόρος ανάπτυξη της Ευρώπης για έναν καλύτερο κόσμο: Στρατηγική της Ευρωπαϊκής Ένωσης για την αειφόρο ανάπτυξη»[8], που παρουσίασε στο Ευρωπαϊκό Συμβούλιο του Γκέτεμποργκ στις 15 και 16 Ιουνίου 2001, η Επιτροπή συμπεριέλαβε τις εκπομπές αερίων του θερμοκηπίου και τη ρύπανση από τις μεταφορές στα κύρια εμπόδια για την αειφόρο ανάπτυξη.

(3) Στην απόφαση αριθ. 1600/2002/ΕΚ του Ευρωπαϊκού Κοινοβουλίου και του Συμβουλίου της 22ας Ιουλίου 2002 για τη θέσπιση του έκτου κοινοτικού Προγράμματος Δράσης για το Περιβάλλον[9] αναγνωρίζεται η ανάγκη να ληφθούν ειδικά μέτρα για να βελτιωθεί η ενεργειακή απόδοση και η εξοικονόμηση ενέργειας και να ενταχθούν οι στόχοι για την κλιματική αλλαγή στις πολιτικές μεταφορών και ενέργειας, καθώς και η ανάγκη να ληφθούν ειδικά μέτρα στον τομέα των μεταφορών που να αφορούν τη χρήση της ενέργειας και τις εκπομπές αερίων θερμοκηπίου.

(4) Στην ανακοίνωσή της με τίτλο «Ενεργειακή πολιτική για την Ευρώπη»[10] η Επιτροπή πρότεινε να δεσμευτεί η ΕΕ να επιτύχει μέχρι το 2020 μείωση των εκπομπών αερίων θερμοκηπίου κατά τουλάχιστον 20% σε σύγκριση με το 1990. Προτάθηκαν ως δεσμευτικοί στόχοι η περαιτέρω βελτίωση της ενεργειακής απόδοσης κατά 20%, μερίδιο 20% των ανανεώσιμων πηγών ενέργειας και 10% των βιοκαυσίμων στην αγορά καυσίμων κίνησης της Κοινότητας μέχρι το 2020, προκειμένου, μεταξύ άλλων, να βελτιωθεί η ασφάλεια του ενεργειακού εφοδιασμού με τη διαφοροποίηση του μείγματος καυσίμων.

(5) Στην ανακοίνωσή της με τίτλο «Σχέδιο δράσης για την ενεργειακή απόδοση: Αξιοποίηση του δυναμικού»[11] η Επιτροπή ανήγγειλε ότι θα συνεχίσει τις προσπάθειές της για την ανάπτυξη των αγορών καθαρότερων, ευφυέστερων, ασφαλέστερων και ενεργειακώς αποδοτικών οχημάτων μέσω των διαδικασιών δημόσιων προμηθειών και με την ευαισθητοποίηση του κοινού.

(6) Στην ενδιάμεση εξέταση της Λευκής Βίβλου του 2001 για τις μεταφορές με τίτλο «Η Ευρώπη σε συνεχή κίνηση - Βιώσιμη κινητικότητα στην ήπειρό μας»[12] η Επιτροπή ανήγγειλε ότι η Κοινότητα θα τονώσει τη φιλική προς το περιβάλλον καινοτομία, συγκεκριμένα μέσω διαδοχικών προτύπων Euro και με την προώθηση των καθαρών οχημάτων βάσει δημοσίων προμηθειών.

(7) Η Επιτροπή παρουσίασε σφαιρική νέα στρατηγική για να επιτύχει η ΕΕ μέχρι το 2012 τον στόχο των 120 g/km εκπομπών CO2 από τα νέα επιβατικά οχήματα[13]. Έχει προταθεί νομοθετικό πλαίσιο που θα εξασφαλίζει τεχνολογικές βελτιώσεις των οχημάτων. Με συμπληρωματικά μέτρα πρέπει να προωθηθούν οι προμήθειες αποδοτικών από πλευράς καυσίμων οχημάτων.

(8) Στην Πράσινη Βίβλο για τις αστικές μεταφορές με τίτλο «Διαμόρφωση νέας παιδείας αστικής κινητικότητας»[14] επισημαίνεται ότι οι κυρίως ενδιαφερόμενοι υποστηρίζουν την προώθηση της καθιέρωσης στην αγορά καθαρών και ενεργειακώς αποδοτικών οχημάτων μέσω των πράσινων δημόσιων προμηθειών. Στην Πράσινη Βίβλο αναφέρεται ότι : «πιθανή προσέγγιση θα μπορούσε να βασισθεί στην ενσωμάτωση του εξωτερικού κόστους με τη χρήση, ως κριτήριο ανάθεσης της σύμβασης πέραν της τιμής των οχημάτων, του κόστους της ενεργειακής κατανάλωσης, των εκπομπών CO2 και των ρυπογόνων εκπομπών που συνδέονται με τη λειτουργία των οχημάτων που θα αποτελέσουν αντικείμενο των συμβάσεων. Επιπλέον, η δημόσια σύμβαση θα μπορούσε να δίνει προτεραιότητα στα νέα ευρωπαϊκά πρότυπα Euro. Η έγκαιρη χρήση καθαρότερων οχημάτων θα μπορούσε να βελτιώσει την ποιότητα του αέρα στις αστικές περιοχές.»

(9) Στην έκθεση της 12ης Δεκεμβρίου 2005 της ομάδας υψηλού επιπέδου CARS 21 υποστηρίχθηκε η πρωτοβουλία της Επιτροπής να προωθηθούν τα καθαρά και ενεργειακώς αποδοτικά οχήματα, υπό τον όρο ότι η προσέγγιση θα είναι τεχνολογικώς αμερόληπτη και θα βασίζεται στην απόδοση.

(10) Η ομάδα υψηλού επιπέδου για την ανταγωνιστικότητα, την ενέργεια και το περιβάλλον, στην έκθεσή της της 27ης Φεβρουαρίου 2007, συνέστησε να συνεκτιμάται στις ιδιωτικές και δημόσιες προμήθειες το πλήρες κόστος κατά τη διάρκεια ζωής, με ιδιαίτερη έμφαση στην ενεργειακή απόδοση. Τα κράτη μέλη και η Κοινότητα πρέπει να καταρτίσουν και να δημοσιεύσουν κατευθυντήριες γραμμές για τις δημόσιες προμήθειες που να πραγματεύονται τον τρόπο μετάβασης από τους μειοδοτικούς διαγωνισμούς σε περισσότερο αειφόρα ενδιάμεσα αγαθά, σύμφωνα με τις οδηγίες για τις δημόσιες προμήθειες.

(11) Τα καθαρά και ενεργειακώς αποδοτικά οχήματα έχουν αρχικώς υψηλότερη τιμή απ’ ό,τι τα συμβατικά. Προκειμένου να δημιουργηθεί επαρκής ζήτηση για τα οχήματα αυτά, πρέπει να εξασφαλιστεί ότι οι οικονομίες κλίμακας είναι δυνατόν να επιφέρουν μείωση του κόστους.

(12) Η προμήθεια οχημάτων για την παροχή υπηρεσιών δημοσίων μεταφορών είναι δυνατόν να έχει σημαντικό αντίκτυπο στην αγορά, εφόσον εφαρμοστούν εναρμονισμένα κριτήρια σε κοινοτικό επίπεδο.

(13) Ο μεγαλύτερος αντίκτυπος στην αγορά και η βέλτιστη σχέση κόστους/οφέλους θα επιτευχθούν με την υποχρεωτική ένταξη του κόστους κατά τη διάρκεια ζωής για την ενεργειακή κατανάλωση, τις εκπομπές CO2 και τις εκπομπές ρύπων στα κριτήρια κατακύρωσης της προμήθειας οχημάτων για υπηρεσίες δημοσίων μεταφορών.

(14) Η ένταξη της ενεργειακής κατανάλωσης, των εκπομπών CO2 και των εκπομπών ρύπων στα κριτήρια κατακύρωσης δεν συνεπάγεται υψηλότερο συνολικό κόστος αλλά προεξοφλεί το κόστος κατά τη διάρκεια ζωής στην απόφαση προμήθειας. Συμπληρωματικώς προς τη νομοθεσία σχετικά με τα πρότυπα εκπομπών Euro, όπου ορίζονται μέγιστα όρια εκπομπών, με την παρούσα προσέγγιση αποτιμώνται χρηματικά οι πραγματικές εκπομπές ρύπων και δεν απαιτείται να καθοριστούν πρόσθετα πρότυπα.

(15) Από τη μελέτη ExternE[15], το πρόγραμμα Καθαρός Αέρας για την Ευρώπη (CAFE[16]) της Επιτροπής και τη μελέτη HEATCO[17] προέκυψαν στοιχεία σχετικά με το κόστος των εκπομπών CO2, NOx, των υδρογονανθράκων εκτός μεθανίου και των αιωρουμένων σωματιδίων. Για να είναι απλουστευμένη η διαδικασία κατακύρωσης, η κοστολόγηση έγινε με τρέχουσες τιμές.

(16) Η υποχρεωτική εφαρμογή των κριτηρίων για τις προμήθειες καθαρών και ενεργειακώς αποδοτικών οχημάτων δεν αποκλείει την προσθήκη άλλων σχετικών κριτηρίων κατακύρωσης. Επίσης δεν αποκλείει την επιλογή εκ των υστέρων εξοπλισμένων οχημάτων που αναβαθμίζονται ώστε να είναι υψηλότερη η περιβαλλοντική τους απόδοση.

(17) Η παρούσα οδηγία πρέπει να μην αποτρέπει τις αναθέτουσες αρχές και τους αναθέτοντες οργανισμούς να προτιμούν κατά τις προμήθειες οχημάτων για υπηρεσίες δημοσίων μεταφορών τα πλέον πρόσφατα πρότυπα Euro για τις εκπομπές ρύπων, προτού τα εν λόγω πρότυπα καταστούν υποχρεωτικά.

(18) Πρέπει να εξουσιοδοτηθεί η Επιτροπή να προσαρμόζει τα τεχνικά δεδομένα για τον υπολογισμό του λειτουργικού κόστους κατά τη διάρκεια ζωής των οχημάτων οδικών μεταφορών που καθορίζονται στην παρούσα οδηγία. Δεδομένου ότι τα μέτρα αυτά είναι γενικής φύσεως και αποσκοπούν στην τροποποίηση μη ουσιωδών στοιχείων της παρούσας οδηγίας, πρέπει να θεσπίζονται σύμφωνα με την κανονιστική διαδικασία με έλεγχο που προβλέπεται στο άρθρο 5α της απόφασης του Συμβουλίου της 28ης Ιουνίου 1999 (1999/468/EK) για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[18].

(19) Δεδομένου ότι ο στόχος της προώθησης των καθαρών και ενεργειακώς αποδοτικών οχημάτων δεν μπορεί να επιτευχθεί επαρκώς από τα μεμονωμένα κράτη μέλη αλλά απαιτείται δράση σε κοινοτικό επίπεδο ώστε να δημιουργηθεί κρίσιμη μάζα οχημάτων για οικονομικώς αποδοτικές εξελίξεις από την ευρωπαϊκή βιομηχανία, η Κοινότητα δύναται να θεσπίζει μέτρα σύμφωνα με την αρχή της επικουρικότητας που διατυπώνεται στο άρθρο 5 της συνθήκης ΕΚ. Σύμφωνα με την αρχή της αναλογικότητας που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη των εν λόγω στόχων,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Αντικείμενο

Με την παρούσα οδηγία απαιτείται να συμπεριλαμβάνεται το λειτουργικό κόστος της κατανάλωσης ενέργειας, των εκπομπών CO2 και των εκπομπών ρύπων καθ’ όλη τη διάρκεια ζωής του οχήματος στα κριτήρια κατακύρωσης για τις προμήθειες οχημάτων οδικών μεταφορών από τις αναθέτουσες αρχές ή τους αναθέτοντες φορείς κατά την έννοια των οδηγιών 2004/17/ΕΚ[19] και 2004/18/ΕΚ[20] ή ως κριτήρια για την αγορά οχημάτων οδικών μεταφορών από επιχειρήσεις στο πλαίσιο συμβάσεων και κάθε είδους αδειών από δημόσια αρχή, ούτως ώστε να προωθηθούν τα καθαρά και ενεργειακώς αποδοτικά οχήματα.

Άρθρο 2 Προμήθεια καθαρών και ενεργειακώς αποδοτικών οχημάτων

1. Τα κράτη μέλη εξασφαλίζουν ότι, το αργότερο από την ημερομηνία που αναφέρεται στο άρθρο 7 παράγραφος 1, οι αναθέτουσες αρχές ή οι αναθέτοντες φορείς κατά την έννοια των οδηγιών 2004/17/ΕΚ και 2004/18/ΕΚ χρησιμοποιούν τη μεθοδολογία που ορίζεται στο άρθρο 3 όταν εφαρμόζουν το λειτουργικό κόστος της κατανάλωσης ενέργειας, των εκπομπών CO2 και των εκπομπών ρύπων καθ’ όλη τη διάρκεια ζωής των οχημάτων ως κριτήρια κατακύρωσης για προμήθειες οχημάτων οδικών μεταφορών.

2. Τα κράτη μέλη εξασφαλίζουν ότι, το αργότερο από την 1η Ιανουαρίου 2012, για όλες τις δημόσιες προμήθειες οχημάτων οδικών μεταφορών οι αναθέτουσες αρχές ή οι αναθέτοντες φορείς κατά την έννοια των οδηγιών 2004/17/ΕΚ και 2004/18/ΕΚ περιλαμβάνουν στα κριτήρια κατακύρωσης το λειτουργικό κόστος της κατανάλωσης ενέργειας, των εκπομπών CO2 και των εκπομπών ρύπων καθ’ όλη τη διάρκεια ζωής των οχημάτων οδικών μεταφορών, σύμφωνα με τη μεθοδολογία που ορίζεται στο άρθρο 3.

3. Τα κράτη μέλη εξασφαλίζουν ότι, το αργότερο από την 1η Ιανουαρίου 2012, για όλες τις αγορές οχημάτων οδικών μεταφορών για την παροχή υπηρεσιών δημοσίων συγκοινωνιών βάσει κάθε είδους αδειών από δημόσια αρχή περιλαμβάνονται στα κριτήρια το λειτουργικό κόστος της κατανάλωσης ενέργειας, των εκπομπών CO2 και των εκπομπών ρύπων καθ’ όλη τη διάρκεια ζωής των οχημάτων οδικών μεταφορών, σύμφωνα με τη μεθοδολογία που ορίζεται στο άρθρο 3.

Άρθρο 3 Ενεργειακό και περιβαλλοντικό κόστος ως κριτήρια κατακύρωσης στις προμήθειες οχημάτων

1. Για τους σκοπούς της παρούσας οδηγίας, το λειτουργικό κόστος της κατανάλωσης ενέργειας, των εκπομπών CO2 και των εκπομπών ρύπων καθ’ όλη τη διάρκεια ζωής, που συνδέονται με τη λειτουργία των οχημάτων τα οποία αφορά η προμήθεια αποτιμάται χρηματικά και υπολογίζεται με τη μεθοδολογία που ορίζεται στα σημεία α), β) και γ).

α) Το κόστος της κατανάλωσης ενέργειας για τη λειτουργία του οχήματος καθ’ όλη τη διάρκεια ζωής υπολογίζεται σύμφωνα με την ακόλουθη μέθοδο:

- η ανά χιλιόμετρο κατανάλωση καυσίμου του οχήματος σύμφωνα με την παράγραφο 2 του παρόντος άρθρου μετατρέπεται σε ανά χιλιόμετρο κατανάλωση ενέργειας χρησιμοποιώντας τους συντελεστές μετατροπής του πίνακα 1 του παραρτήματος για το ενεργειακό περιεχόμενο των διαφόρων ειδών καυσίμων·

- χρησιμοποιείται ενιαία χρηματική αξία ανά μονάδα ενέργειας. Αυτή η ενιαία αξία είναι χαμηλότερη από το κόστος ανά μονάδα ενέργειας της βενζίνης ή του ντίζελ προ φόρων όταν χρησιμοποιούνται ως καύσιμα κίνησης·

- το κόστος της κατανάλωσης ενέργειας για τη λειτουργία του οχήματος καθ’ όλη τη διάρκεια ζωής υπολογίζεται ως γινόμενο των διανυόμενων καθ’ όλη τη διάρκεια ζωής χιλιομέτρων σύμφωνα με την παράγραφο 3 επί την κατανάλωση ενέργειας ανά χιλιόμετρο σύμφωνα με την πρώτη περίπτωση της παρούσας παραγράφου επί το κόστος ανά μονάδα ενέργειας σύμφωνα με τη δεύτερη περίπτωση της παρούσας παραγράφου.

β) Το κόστος των εκπομπών CO2 για τη λειτουργία του οχήματος καθ’ όλη τη διάρκεια ζωής υπολογίζεται ως γινόμενο των διανυόμενων καθ’ όλη τη διάρκεια ζωής χιλιομέτρων σύμφωνα με την παράγραφο 3 επί τις εκπομπές CO2 σε χιλιόγραμμα ανά χιλιόμετρο σύμφωνα με την παράγραφο 2 επί το κόστος ανά χιλιόγραμμο σύμφωνα με τον πίνακα 2 του παραρτήματος.

γ) Το κόστος των εκπομπών ρύπων για τη λειτουργία του οχήματος καθ’ όλη τη διάρκεια ζωής υπολογίζεται ως άθροισμα του κόστους των εκπομπών οξειδίων του αζώτου, υδρογονανθράκων εκτός μεθανίου και αιωρούμενων σωματιδίων καθ’ όλη τη διάρκεια ζωής. Το κόστος καθ’ όλη τη διάρκεια ζωής για κάθε ρύπο υπολογίζεται ως γινόμενο των διανυόμενων καθ’ όλη τη διάρκεια ζωής χιλιομέτρων σύμφωνα με την παράγραφο 3 επί τις εκπομπές σε γραμμάρια ανά χιλιόμετρο σύμφωνα με την παράγραφο 2 επί το αντίστοιχο κόστος ανά γραμμάριο σύμφωνα με τον πίνακα 2 του παραρτήματος.

2. Η κατανάλωση καυσίμου, οι εκπομπές CO2 και οι εκπομπές ρύπων ανά χιλιόμετρο για τη λειτουργία του οχήματος βασίζονται σε τυποποιημένες μεθόδους δοκιμών ΕΕ για τα οχήματα για τα οποία οι εν λόγω μέθοδοι δοκιμών έχουν οριστεί με νομοθεσία έγκρισης τύπου ΕΕ. Για οχήματα που δεν καλύπτονται από τυποποιημένες μεθόδους δοκιμών ΕΕ, η συγκρισιμότητα μεταξύ διαφορετικών προσφορών εξασφαλίζεται με τη χρήση ευρέως αναγνωρισμένων μεθόδων δοκιμών ή αποτελεσμάτων δοκιμών που έχουν εκτελεστεί από την αρχή ή, ελλείψει αυτών, σύμφωνα με πληροφορίες που παρέχει ο κατασκευαστής.

3. Τα συνολικώς διανυόμενα χιλιόμετρα καθ’ όλη τη διάρκεια ζωής του οχήματος υπολογίζονται με βάση τις τεχνικές προδιαγραφές της προμήθειας. Εφόσον δεν υπάρχουν τεχνικές προδιαγραφές ισχύουν οι τιμές του πίνακα 3 του παραρτήματος.

Άρθρο 4 Προσαρμογές στην τεχνική πρόοδο

Οι προσαρμογές στην τεχνική πρόοδο των καθοριζόμενων στο παράρτημα δεδομένων για τον υπολογισμό του λειτουργικού κόστους καθ’ όλη τη διάρκεια ζωής των οχημάτων οδικών μεταφορών οι οποίες αποσκοπούν στην τροποποίηση μη ουσιωδών στοιχείων της παρούσας οδηγίας, θεσπίζονται σύμφωνα με την κανονιστική διαδικασία με έλεγχο η οποία προβλέπεται στο άρθρο 5 παράγραφος 2.

Άρθρο 5 Επιτροπή

1. Η Επιτροπή επικουρείται από επιτροπή.

2. Οσάκις γίνεται αναφορά στην παρούσα παράγραφο, εφαρμόζονται το άρθρο 5α παράγραφοι 1 έως 4 και το άρθρο 7 της απόφασης 1999/468/EΚ, τηρουμένων των διατάξεων του άρθρου 8 αυτής.

Άρθρο 6 Υποβολή εκθέσεων και επανεξέταση

1. Ανά δύο έτη, αρχής γενομένης από την ημερομηνία που αναφέρεται στο άρθρο 8, η Επιτροπή καταρτίζει έκθεση σχετικά με την εφαρμογή της παρούσας οδηγίας και τα μέτρα που έχουν λάβει τα κράτη μέλη για την προώθηση των προμηθειών καθαρών και ενεργειακώς αποδοτικών οχημάτων οδικών μεταφορών.

2. Στην έκθεση αξιολογούνται τα αποτελέσματα της παρούσας οδηγίας και η ανάγκη για περαιτέρω δράση, περιλαμβάνονται δε προτάσεις εάν χρειάζεται.

Άρθρο 7 Μεταφορά στο εθνικό δίκαιο

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία, εντός το αργότερο 18 μηνών από την ημερομηνία που ορίζεται στο άρθρο 8. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 8 Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 9 Αποδέκτες

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Δεδομένα για τον υπολογισμό του εξωτερικού κόστους κατά τη διάρκεια ζωής των οχημάτων οδικών μεταφορών για τους σκοπούς της παρούσας οδηγίας

Πίνακας 1: Ενεργειακό περιεχόμενο καυσίμων κίνησης

Καύσιμο | Ενεργειακό περιεχόμενο |

Ντίζελ | 36 MJ/λίτρο |

Βενζίνη | 32 MJ/λίτρο |

Φυσικό αέριο | 38 MJ/Nm3 |

LPG (υγραέριο) | 24 MJ/λίτρο |

Αιθανόλη | 21 MJ/λίτρο |

Βιοντίζελ | 33 MJ/λίτρο |

Καύσιμα γαλακτώματα | 32 MJ/λίτρο |

Υδρογόνο | 11 MJ/Nm3 |

Πίνακας 2: Κόστος εκπομπών στις οδικές μεταφορές (σε τιμές 2007):

CO2 | NOx | Υδρογονάνθρακες εκτός μεθανίου (NMHC) | Αιωρούμενα σωματίδια |

2 λεπτά €/kg | 0,44 λεπτά €/g | 0,1 λεπτά €/g | 8,7 λεπτά €/g |

Πίνακας 3: Διανυόμενα χιλιόμετρα καθ’ όλη τη διάρκεια ζωής των οχημάτων οδικών μεταφορών

Κατηγορία οχημάτων (κατηγορίες M και N όπως ορίζονται στην οδηγία 2007/46/ΕΚ) | Διανυόμενα χιλιόμετρα καθ’ όλη τη διάρκεια ζωής |

Επιβατικά αυτοκίνητα (M1) | 200 000 km |

Ελαφρά επαγγελματικά οχήματα (N1) | 250 000 km |

Βαρέα φορτηγά οχήματα (N2, N3) | 1 000 000 km |

Λεωφορεία (M2, M3) | 800 000 km |

[1] P. Bickel, R. Friedrich, ExternE, Methodology 2005 update, European Commission, Luxembourg, 2005.

[2] M. Holland, et al., CAFÉ 2005a, AEA Technology, Didcot, 2005.

[3] P. Bickel, et al., Stuttgart, 2006.

[4] ΕΕ C , , σ. .

[5] ΕΕ C , , σ. .

[6] ΕΕ C , , σ. .

[7] ΕΕ C , , σ. .

[8] COM(2001) 264.

[9] ΕΕ L 242, 10.9.2002, σ. 1.

[10] COM(2007) 1.

[11] COM(2006) 545.

[12] COM(2006) 314

[13] COM(2007) 19.

[14] COM(2007) 551.

[15] Σ. Bickel, R. Friedrich, ExternE, Methodology 2005 update, European Commission, Luxembourg, 2005.

[16] M. Holland, et al., CAFÉ 2005a, AEA Technology, Didcot, 2005.

[17] Σ. Bickel, et al., Stuttgart, 2006.

[18] ΕΕ L 184, 17.7.1999, σ. 23.

[19] ΕΕ L 134, 30.4.2004, σ. 1.

[20] ΕΕ L 134, 30.4.2004, σ. 114.